Fyringer og frygt for fyringer har været en fast del af dagligdagen for medarbejderne hos Danish Crown den seneste tid. I dag kom det helt store dødsstød så. Danish Crown i Sæby lukker nemlig helt grundet problemer med økonomien og overkapacitet. Produktionen stopper formentligt henover sommeren. Bestyrelsen traf den tunge beslutning om at indstille slagteriet til lukning på et ekstraordinært møde onsdag aften. - Det er trist, at vi skal sige farvel til så mange dygtige og loyale medarbejdere, men en så kraftig nedgang i antallet af slagtninger tvinger os til at reagere. Vi står i øjeblikket med en overkapacitet, der på årsbasis koster os over 300 millioner kroner, og det vil være uansvarligt overfor virksomheden og vores ejere ikke at tage de nødvendige skridt for at løse den udfordring, siger Per Laursen, der er produktionsdirektør i Danish Crown og fortsætter: - Det frustrerende i den nuværende situation er, at medarbejderne konstant har leveret en forbilledlig indsats, men i vores branche er det sådan, at det er helt afgørende, at slagterierne kører med en meget høj udnyttelse af kapaciteten, ellers bliver det simpelthen for dyrt at slagte hver enkelt gris, men det ændrer ikke på, at det er en tung beslutning. Medarbejdere kan forflyttes Medarbejderne på slagteriet i Sæby blev kaldt sammen torsdag morgen og informeret om bestyrelsens beslutning. De er gået hjem i protest, erfarer TV2 Nords reporter på stedet. Mens 800 medarbejdere står til at miste deres job i Sæby, forventer Danish Crown at skulle ansætte op mod 450 nye medarbejdere i alt på slagterierne i Horsens, Ringsted og Blans ved Sønderborg indenfor det næste halve år. Det skyldes, at en del af den produktion, der i dag finder sted i Sæby, fremover skal ske på Danish Crowns andre slagterier. - Efter flere års optur for vores ejere båret af en stor eksport til Kina vidste vi, at der var en risiko for produktionen af slagtegrise kunne falde, så bag beslutningen om at indstille slagteriet i Sæby til lukning ligger en omhyggelig og tilbundsgående analyse af situationen. Vores Feeding the Future-strategi er dog uændret, for vores fremtidige vækst skal ikke skabes ved at slagte flere grise, men ved at hæve værdien af vores kød og gennem produktion af attraktive og mere bæredygtige fødevarer, siger Jais Valeur, Group CEO i Danish Crown. Kulminationen på flere års nedtur i Sæby Danish Crown skriver i en pressemeddelelse, at de håber, at flere af de ansatte vil søge over på de øvrige slagterier. Koncernen skriver videre, at de er klar til at afholde en del af omkostningerne til transport i en periode eller give et tilskud til flytning. I september sidste år blev det meldt ud, at mere end en tredjedel på arbejdspladsen - nærmere bestemt 275 af stedets knap 800 medarbejdere - stod til at skulle fyres. Senere skulle det vise sig, at 142 af dem slap med skrækken. Der slagtes omkring 48.000 svin om ugen på slagteriet. Antallet af grise til slagtning i Danmark er på ugebasis faldet med over 10 procent det seneste år, og derfor står Danish Crown med kapacitet til at slagte langt flere grise, end der hver uge leveres til koncernens slagterier. Koncernen er verdens største svinekødseksportør og Europas største producent af svinekød (Danish Crown Pork). Danish Crown-koncernen er desuden Europas største kødforædlingsvirksomhed, og Danish Crown Beef er en betydelig spiller på det europæiske oksekødsmarked. Koncernen har produktion i Danmark, Kina og i en række europæiske lande og har desuden markedsadgang til mere end 130 lande verden over. Danish Crown-koncernen omsætter for cirka 60 milliarder kroner og beskæftiger cirka 26.000 medarbejdere. Fjernøstens efterspørgsel på skinker fra Danish Crown i Sæby er så godt som forsvundet. Det medførte, at 50 medarbejdere skulle på arbejdsfordeling i februar.

Opsummering:
Hundredvis af medarbejdere bliver ramt af lukningen.